Terrorismin rahoittamiseen viittaavia merkkejä asiakkaan käyttäytymisessä voidaan havaita monen eri riski-indikaattorin avulla. Erityisesti terrorismin rahoittamisen havaitsemisessa on tarpeen muodostaa kokonaiskuva asiakkaan taloudellisesta toiminnasta, sillä harvoin mikään epätavanomaisista liiketoimista yksinään on merkki terrorismin rahoittamisesta. Seuraamalla asiakkaan tilitapahtumia voidaan havaita esimerkiksi epätavallisen paljon retkeily- tai kamppailuvälineiden ostoja, kemiallisten aineiden ostoja, kaksikäyttötuotteiden hankkimiseen liittyviä maksutapahtumia tai muuta epäilyttävää, kuten äkillinen kaikkien tilivarojen nostaminen käteisenä.
Epäilyttävänä voidaan pitää myös, jos henkilö vastaanottaa tililleen useita pieniä summia ilman ymmärrettävää syytä tai tilillä on muutoin selittämättömiä tilitapahtumia. Terroristiseen toimintaan osallistuvat henkilöt saattavat siirtää varoja lähipiirilleen, jotka puolestaan siirtävät varoja eteenpäin esimerkiksi ulkomaille tai kotimaisille järjestöille, joiden toiminnan tarkoituksesta ei saada selvyyttä.
Myös maantieteellisiä indikaattoreita on mahdollista hyödyntää terrorismin rahoittamisen havaitsemisessa. Esimerkiksi henkilön matkustaminen tai varojen siirtäminen konfliktialueiden läheisyyteen saattaa olla yksi merkki terroristiryhmän tukemisesta. Asiakkaan käyttämistä palveluista voidaan tehdä päätelmiä, jotka tukevat terrorismin rahoittamisen ja vierastaistelijaksi lähtemisen havaitsemista. Esimerkiksi henkivakuutuksen ostaminen ja rahoitusyhtiön avulla maastokäyttöön tarkoitetun ajoneuvon hankkiminen yhdessä muiden indikaattoreiden kanssa saattavat olla epäilyttävää toimintaa terrorismin rahoittamisen näkökulmasta.